**Ilmoitus 1/2017 kirkolliskokoukselle**

**Kirkkohallitus**

**Asianro DKIR/410/02.00.02/2017**

**KIRKON ELÄKERAHASTON JA KIRKON KESKUSRAHASTON TALOUDELLINEN TILANNE**

Kirkkohallitus antaa kevätistuntokaudella kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset.

Samalla ilmoituksessa annetaan määräpäivä, johon mennessä kirkolliskokousedustajat saavat lähettää suoraan kirkkohallitukselle *ehdotuksia* talousarvioon otettavista määrärahoista. Nämä ehdotukset ovat mukana normaalissa talousarvion valmisteluprosessissa ja kirkkohallitus ottaa talousarvioesityksessään kantaa kaikkiin näihin ehdotuksiin.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä *virallisen talousarvioaloitteen* kautta tuoda kirkkohallitukselle tekemänsä ehdotuksen kirkolliskokouksen päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

***Vuosi 2017***

Kirkon eläkerahasto

Vuosi 2017 on käynnistynyt eläkerahaston sijoitustoiminnan osalta hyvin, eläkerahaston tuotto 31.3.17 (YTD) oli + 4,1 % (indeksi + 3,5 %) ja rahaston koko 1,47 mrd. euroa.

Kirkon keskusrahasto

Kirkon keskusrahasto jakautuu selkeästi kahteen erilliseen osa-alueeseen alla olevan mukaisesti. Kummatkin osa-alueet rahoitetaan eri tavalla ja niitä seurataan erillään toisistaan.

|  |  |
| --- | --- |
| Kirkon yhteinen toiminta | Kirkon palvelukeskus |
| \*Kirkkohallitus |  |
| \*Hiippakunnallinen toiminta |  |
| \*Avustukset |  |
| \*Valtion rahoitus |  |
| RAHOITUS  Seurakuntamaksutulot  Valtion rahoitus | RAHOITUS  Palvelumaksutulot |

Kirkon yhteinen toiminta

Vuoden 2017 talousarviossa tilikauden alijäämä on –0,3 milj. euroa. Perusmaksu tuottaa 49,15 milj. euroa (arvio 49,3 milj. euroa). Oletus on, että kirkon yhteisen toiminnan vuoden 2017 talousarvio toteutunee kirkolliskokouksen päättämällä tavalla.

Tämän lisäksi vuodelle 2018 kohdistuu kertaluonteisina erinä kahden kiinteistön myyntivoitot. Katajanokalla sijaitseva kiinteistö (Luotsikatu 1 c, ns. C-talo) myytiin Lapis Rakennus Oy:lle tammikuussa 2017. Viimeinen kirkon toimitalon kokonaisuuteen kuulunut kiinteistö (Satamakatu 11, ns. A-talo) pyritään myymään keväällä 2017.

Kirkon palvelukeskus

Vuoden 2017 talousarviossa tilikauden alijäämä on 0 euroa. Arvio vuoden 2017 tuloksesta on –500 000 euroa.

It-palveluiden ja henkilöstökustannusten arvioidaan toteutuvan vuonna 2017 talousarviossa esitettyä suurempina. It-palveluiden osalta lisenssien ylläpitokustannukset ovat arvioitua suuremmat. Henkilöstökustannusten osalta toimintaa ei ole voitu alkuvuoden aikana tehostaa vuoden 2017 talousarvion pohjana olleen henkilöstösuunnitelman mukaisesti. Lisäksi vuoden 2017 talousarviossa esitettyjen toimintatuottojen arvioidaan toteutuvan hieman esitettyä pienempinä.

Kipa on aloittanut huhtikuun alussa yhteistoimintaneuvottelut tuotannollis-taloudellisten syiden sekä toiminnan uudelleenjärjestelyjen perusteella. Henkilöstön vähennystarpeen arvioidaan olevan enintään 15 henkilöä. Uuden strategian mukaisesti Kipa keskittyy nykyisten palvelujen tuottamiseen tehokkaasti. Tämä tarkoittaa muun muassa talousarviossa pysymistä sekä tähän asti alijäämäisen tuloksen oikaisemista. Kipa tavoittelee noin 800 000 euron suuruisia kustannusvaikutuksia vuositasolla.

***Kirkon yhteisen toiminnan kehykset vuosille 2018-2020 (Kirkkohallitus 18.4.2017)***

Kirkon yhteinen toiminta sisältää osastot Kirkkohallitus, Hiippakunnallinen toiminta, Avustukset sekä Valtion rahoitus.

Tämä laadintaohje koskee Kirkkohallituksen suunnitteluyksiköitä ja hiippakuntia.

Kirkon keskusrahasto rahoittaa kirkon yhteisen toiminnan osuuden laskennallisen kirkollisveron (verovuoden verotulo jaettuna kirkollisveroprosentilla) perusteella perittävällä perusmaksulla. Perusmaksutulot määräytyvät kaksi vuotta aikaisempien verotulojen mukaan (vuoden 2018 perusmaksutulot perustuvat vuoden 2016 verotuloihin). Näin ollen seurakuntien verotuloissa mahdollisesti tapahtuvat muutokset vaikuttavat automaattisesti keskusrahaston tuloihin kahden vuoden viiveellä.

Tämän hetken arvion mukaan verovuoden 2016 laskennallinen kirkollisvero on 1,5 % verovuoden 2015 tuloa alhaisempi. Vuoden 2017 muutokseksi arvioidaan –1 %.

**Kirkkohallitus**

Yksiköiden perustoiminnan muutosprosentit vuosille 2018–2020 ovat seuraavat:

2018 - 1,5 %

2019 - 1,0 %

2020 0 %

Suunnittelun lähtökohtana ovat Kirkkohallituksen strategia vuoteen 2020 sekä strategisten painopisteiden perusteella asetetut tavoitteet vuodelle 2018. Vuoden 2018 suunnittelussa käytetään tuloskorttia, ja tavoitteiden toteutumista arvioidaan vuosikertomuksessa. Vuosien 2019–2020 osalta laaditaan suppea erillinen toimintasuunnitelma.

**Hiippakunnat**

Hiippakuntien välinen ns. rahanjakomalli otettiin käyttöön vuoden 2008 määrärahoja jaettaessa. Mallin ulkopuolelle suljettiin kiinteistökulut, koska tilaratkaisut poikkeavat olennaisesti toisistaan. Tuomiokapitulien vuokrat ja vastikkeet maksetaan todellisten kustannusten mukaisina, eikä niiden muutoksilla ole vaikutusta kehyksen muutokseen.

Vuonna 2018 varaudutaan siihen, että kirkon keskusrahasto maksaa hiippakuntien kansainvälisen työn hiippakuntasihteerien palkkakulut, järjestelmä muuttuisi 1.7.2018. Käytännössä tämä tarkoittaa sitä, että jatkossa tuomiokapituleille ei enää siirretä tulona lähetysjärjestöjen maksamaa rahoitusosuutta. Tämä muutos lisää hiippakuntien menoja vuonna 2018 yhteensä noin 300 000 euroa ja vuodesta 2019 alkaen noin 600 000 euroa vuodessa nykytasoon verrattuna.

Rahanjakomallissa hiippakunnille varattu summa jaetaan kolmeen osaan: kiinteään osaan, muuttuvaan osaan ja erityisosaan. Erityisosaa kapitulit saavat kuurojen pappien ja vankiladiakonien menoihin sekä Turun kapituli arkkipiispan menoihin. Loput varat jaetaan siten, että kiinteä osa on 62,5 % ja muuttuvat osa 37,5 %. Kiinteä osa jaetaan tasan kapitulien kesken ts. jokainen saa yhtä suuren summan. Muuttuva osa jaetaan ottaen huomioon kolme olennaisesti tuomiokapitulin toimintaan vaikuttavaa tekijää. Nämä tekijät painoarvoineen ovat: hiippakunnan väkiluku (50 %), seurakuntien lukumäärä (25 %) ja alueelliset tekijät (25 %). Alueellisia tekijöitä arvioitaessa otetaan huomioon pisimmät välimatkat hiippakunnassa ja etäisyys Helsingistä.

Hiippakuntien välinen rahanjakomalli on päivitetty vastaamaan tämän hetken tilannetta muuttuvien tekijöiden osalta. Muutokset ovat varsin vähäiset. Niiden hiippakuntien, joiden nykyinen määräraha on tarkistuslaskentaan verrattuna liian alhainen, määrärahaa lisätään. Samoin liikaa saaneiden määrärahaa vähennetään.

Hiippakuntien perustoiminnan muutosprosentit vuosille 2018 – 2020 ovat seuraavat:

2018 - 1,5 %

2019 - 1,0 %

2020 0 %

Liitteenä (Liite 53 §) olevassa taulukossa on hahmotelma kirkon yhteisen toiminnan vuoden 2018 talousarvioksi ja vuosien 2018-2020 taloussuunnitelmaksi.

***Talousarvioehdotusten tekemisen määräpäivä***

Ehdotukset talousarvioon varattaviksi määrärahoiksi toimitetaan Kirkkohallitukseen perjantaihin 26.5.2017 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

Helsingissä 18 päivänä huhtikuuta 2017

Arkkipiispa Kari Mäkinen

Kirkkoneuvos Leena Rantanen